The Game is On! „Шерлок“ се завърна : Chronicle.bg
Още от Chronicle Малко известните роли на Бенедикт Къмбърбач Различният Шерлок Холмс „Един търговец си вървял из пазара на Багдад, когато в един момент видял срещу себе си Смъртта. Толкова се уплашил, че тя е дошла за него, че избягал. Пътувал цяла нощ и на сутринта се озовал в Самара. Там, на една улица, видял отново Смъртта да го чака. „Добре, готов съм за теб, казал й той, но мога ли преди да ме вземеш да те попитам нещо?“, „Да“, казала Смъртта. „Защо беше толкова учудена, когато ме видя в Багдад вчера?“, „Защото моята среща с теб беше днес. В Самара“, отговорила Смъртта.“ „Шерлок“ е сериал-пъзел. Всяко нещо в него е част от друго нещо, което е част от друго и накрая всички те правят една голяма картина, която се разкрива пред зрителя на финала. Всеки отделен епизод е малка картинка, която прави финалната фреска – сезона, шедьовъра, който се очаква хората да видят. Подобно на историята със Смъртта и търговеца, новият 4-ти сезон на „Шерлок“ поставя началото на логичния финал, към който вървим. Казва ти, че каквото и да си мислиш, че става, както и да си мислиш, че можеш да избегнеш предначертаното, това няма да се случи. „Шерлок“ започва с тази история, разказана от Бенедикт Къмбърбач зад кадър, на фона на виещи се опашки на акули, на фона на риби, които изглеждат красиви и мили, като по този начин прикриват хищническата си натура. Само този дребен, изпълнен със символика момент, може да заключи смисъла на целия епизод, а може би и сезон, в себе си. Гледайте внимателно и може би ще разкриете загадката по-рано. Новият сезон започва с объркан епизод, в който ти се показват прекалено много неща, за прекалено кратко време и ти не успяваш да се концентрираш върху нито едно от тях. В „Шерлок“ обаче всичко има значение! Началото е димната завеса, която те подготвя за реалния екшън. То е интродукцията към голямото уау, което чакаш. А всички чакат Мориарти. Финалът на сезон 3 и неговата индиректна обвързаност с тотално различния епизод The Abominable Bride, дават хиляди кукички, че в новия си сезон за Шерлок Холмс предстои пореден, грандиозен сблъсък с алфа-злодея – професор Мориарти. Подобно на творбата на Артър Конан Дойл и тук Холмс и Мориарти се завръщат от мъртвите, като по чудо, за да продължат вечната си битка на котка и мишка. Сезон 4 е открит с репликата „Липсвах ли ви?“ от страна на Мориарти и продължава да следва добре отъпкания път към големия страшен злодей. Или може би не? „The Six Thatchers“ или „Шестте бюста на Тачър“ се концентрира върху на пръв поглед тривиалния случай на вандализъм насочен към бившия министър-председател на Великобритания и по-точно – към нейните изваяни с Тбилиси бюстове, като знак на почит и поглед към миналото. Подобно на магически трик, който трябва да отдели вниманието ти от основната загадка, и тук вниманието на Шерлок Холмс е привлечено към на пръв поглед странния и уникален случай на момче, което се оказва мървец в собствената си кола, докато неговите родители предполагат, че той на духовен поход из Тибет. Трупът, момчето и неговата зла участ обаче, са само една малка частица от големия пъзел, който бавно, но сигурно започва да набира скорост в епизода. А този случай е пряко обвързан с шестте бюста на Маргарет Тачър. От тривиална случка на вандализъм до световен заговор, в който е намесено Британското правителство и елитен отряд от наемни убийци The Six Thatchers си има всичко, в което един перфектно скроен епизод със загадки трябва да притежава. И най-вече – има си Шерлок Холмс. Никой не обича удоволствието му от епизод, който е чакал близо година да бъде разваляно чрез тривиален разказ на сюжета или разказването на дребни детайли, които могат да дадат ключа към загадката по-рано. И аз няма да го направя. Само ще ви кажа да гледате внимателно, да следите детайлите и нека нищо да не ви убягва. The Six Thatchers е тъжен и емоционален епизод за феновете на „Шерлок“ и за неговите персонажи. Той поставя началото на финала за този великолепен сериал и след него нищо няма да бъде същото. Поне не във вселената на Холмс, постороена умело от Мофат и Гатис, каквато феновете познават. The Six Thatchers изглежда и звучи като началото на края. Край, който засега е обявен или поне край на онази неизменна тривиалност, в която повечето сериали имат навика да влизат щом направят повече от два сезона. Тоест, той е различен и води „Шерлок“ на друго ниво, по-високо в хранителната стълбица на телевизионната продукция. Вероятността епизодите на „Шерлок“ да започнат да си приличат и да влязат в добре обработената схема на американска криминална телевизия е много малка. Да кажем почти невъзможна. „Шерлок“ просто е различен. Доказал го е много пъти. Сезон 4 просто е поредният начин това да бъде показано. Следващите два епизода ще излязат на 8-ми и 15 януари. Те трябва да завършат голямата картина, каквато е този сезон, такава каквато е замислена в началото. Дали тя ще бъде реален финал на шоуто или не, още не е ясно. Но до финалния акт има още две седмици. А дотогава: the game is on! И както казва Шерлок в началото на този епизод: „Винаги знам, когато играта започва. Знаете ли защо? Защо? Защото я обичам!“